Pred uzatvorením manželstva manžel splatil hypotéku na byt. Ja ako manželka (vtedy ako snúbenka) som mu poskytla chýbajúce financie. Ako jediný vlastník bytu je uvedený manžel. V prípade jeho úmrtia, kto dedí a akým dielom? Nemáme deti a z manželovej strany žijú obaja rodičia, aj dvaja súrodenci.
Dobrý deň, ak budeme vychádzať z toho, že Váš manžel nezriadi závet, ktorým by akýmkoľvek spôsobom disponoval svojím majetkom pre prípad smrti. V takom prípade sa postupuje v zmysle príslušných ustanovení Občianskeho zákonníka, podľa ktorého v prvej dedičskej skupine dedia manželka a deti. Ak nemáte deti, manželka nededí v prvej skupine ako jediná, ale bude sa dediť v druhej dedičskej skupine. V tejto dedia manželka, rodičia poručiteľa a osoby, ktoré s ním žili v spoločnej domácnosti aspoň jeden rok a boli odkázané výživou na neho alebo sa starali o spoločnú domácnosť. Pozostalý manžel v tejto dedičskej skupine dedí aspoň polovicu dedičstva. Tzn. že vo Vašom prípade, by ste zdedili polovicu jeho bytu Vy a druhú polovicu jeho rodičia (každý 1/4 podiel). Váš manžel však môže závetom vylúčiť z dedenia svojich rodičov, prípadne i Vás. Závetom nie je možné na dedičskom podiele ukrátiť iba tzv. neopomenuteľných dedičov (potomkov).